Nazi-sekretaresse (96) se hofsaak beginIngang na Stutthof-konsentrasiekamp (Foto: Von Hans Weingartz via Wikimedia Commons) ŉ 96-jarige voormalige sekretaresse in ŉ Nazi-konsentrasiekamp, wat vroeër kort voor haar hofsaak gevlug het, het Dinsdag in Duitsland in ŉ hof verskyn. Irmgard Furchner, die eerste vrou wat in dekades vervolg word vir Nazi-era-misdade, staan tereg op aanklag dat sy medepligtig was tot poging tot moord of moord op meer as 11 000 mense in die Stutthof-kamp in Pole. Die bejaarde vrou is in ŉ rolstoel na die streekhof in Itzehoe gebring. Maroela Media het vroeër berig Furchner het op 30 September uit haar aftreeoord gevlug, kort voor haar hofsaak aanvanklik sou begin. Sy het met ŉ taxi na ŉ moltreinstasie gery. Sy was ŉ paar uur lank voortvlugtig voor polisiebeamptes haar in Hamburg aangekeer het. Sy was vyf dae lank in aanhouding. ŉ Elektroniese monitor is daarna na bewering aan haar vasgemaak om haar ligging te monitor. Furchner het haar identiteit aan regter Dominik Gross bevestig, maar wou nie andersins enige uitlatings in die hof maak nie. Sy het tussen Junie 1943 en April 1945 in die kantoor van die bevelvoerder van die kamp, Paul Werner Hope, gewerk. Staatsaanklaers sê sy het die SS-beampte se bevele neergeskryf en sy korrespondensie hanteer. Sowat 65 000 mense, onder andere Joodse, Poolse en Sowjet-Russiese gevangenes, is by die kamp, naby Gdansk, dood. Die saak vind plaas in ŉ jeughof, omdat sy in daardie stadium tussen 18 en 19 jaar oud was. Staatsaanklaer Maxi Wantzen het gesê Furchner se kantoorwerk het “seker gemaak alles verloop vlot by die kamp” en sy het “geweet van alles wat by die kamp gebeur – insluitend massamoord”. Volgens Wantzen was die lyding van die slagoffers wat na die kamp se gaskamer gestuur is, insluitend hul gille en gehamer aan geslote deure, “duidelik hoorbaar” vir almal in die kamp. “Lewensgevaarlike toestande soos kos- en watertekorte en die verspreiding van dodelike siektes soos tifus is ook doelbewus volgehou.” Wolf Molkentin, vir Furchner, sê sy kliënt ontken nie die “verskriklike moorde” van die Holocaust nie, maar betwis haar strafregtelike aanspreeklikheid. Hy sê sy beskou die verrigtinge teen haar as “onredelik”, gegewe haar gevorderde ouderdom. Furchner het in ŉ brief, wat voor haar eerste geskeduleerde verskyning aan die regter gestuur is, gesê sy wil nie persoonlik in die hof verskyn nie. “Haar versuim om in September by die hof op te daag is ŉ minagting van die slagoffers en die wet,” het die adjunkpresident van die Internasionale Auschwitz-komitee, Christoph Heubner, in daardie stadium aan AFP gesê. “Gesond genoeg om te vlug, gesond genoeg om om tronk toe te gaan!” het Efraim Zuroff, ŉ Amerikaans-Israelse “Nazi-jagter”, op Twitter gesê. Hy speel ŉ sleutelrol om voormalige Nazi-oorlogsmisdadigers aan die pen te laat ry. In dieselfde tyd wat Furchner gevlug het, het ŉ 100-jarige voormalige SS-wag in ŉ hof in Neuruppin, noordwes van Berlyn, verskyn. Josef Schuetz word daarvan beskuldig dat hy tussen 1942 en 1945 “willens en wetens” medepligtig was aan die moord op 3 518 gevangenes in die Sachsenhausen-konsentrasiekamp in Oranienburg, noord van Berlyn. Hy het aan die hof gesê hy is “onskuldig” en “weet glad nie” wat by die kamp gebeur het nie. Furchner en Schuetz is van die oudste beskuldigdes wat tereg staan op aanklagte wat verband hou met hul beweerde rol in die Nazi-stelsel. Sowat 76 jaar ná die einde van die Tweede Wêreldoorlog is daar min tyd oor om mense aanspreeklik te hou vir hul rol in die Nazi-stelsel. Staatsaanklaers hanteer tans nog agt ander sake, onder wie voormalige werknemers by die Buchenwald- en Ravensbrueck-kampe. Verskeie sake is die afgelope paar jaar laat vaar omdat die beskuldigde gesterf of onbevoeg verklaar is om verhoor te word. Voormalige SS-wag Bruno Dey is die laaste persoon wat skuldig bevind is. Hy is in Julie, in die ouderdom van 93, ŉ opgeskorte vonnis van twee jaar opgelê.